C 146/40
ET
Euroopa Liidu Teataja
27.4.2023
4.13.
Reoveesektoril on suur potentsiaal saada ressursitehasteks.
ELis on juba olemas reoveepuhastid, mis on tänu energiasäästlikele tehnoloogiatele ja taastuvenergia tootmisele energiapositiivsed, nt reoveesetete anaeroobse kääritamise ja toodetud biogaasi hilisema kasutamise tulemusel (15).
Veel üks edendamist vääriv lisavõimalus on puhastustaristu osade kahekordne kasutamine, rajades neile päikeseparke. 4.14.
ELis puudub 10 miljonil inimesel endiselt juurdepääs kanalisatsioonile.
Seepärast on hea, et ettepanekus nõutakse liikmesriikidelt eelkõige haavatavate ja tõrjutud rühmade jaoks juurdepääsu parandamist kanalisatsioonile, sealhulgas tasuta avalikke tualette 2027. aastaks.
Nõuet tuleks siiski tugevdada, nõudes liikmesriikidelt, et nad tagaksid juba linnaplaneerimise varases etapis kõigile juurdepääsu kanalisatsioonile ning võtaksid arvesse veevarustusteenuste taskukohasust ja sotsiaalset aspekti.
Seejuures tuleks arvestada reovee kogumise ja puhastamise rajatiste pika eluringi ning neile iseloomuliku paindumatusega kohandamiseks või uuendusteks. 4.15.
Veevarustusteenuste taskukohasuse tagamiseks tuleb laiendatud tootjavastutuse süsteemide erandeid rangelt piirata.
Eelistatult tuleks välja jätta erand toodetele, mida viiakse turule alla kahe tonni aastas, kuna mõned ained on tugevatoimelised isegi väikestes kogustes, ning vähemalt tuleks selgitada, et need kaks tonni käivad ELi turu, mitte riikliku tasandi kohta.
Samuti tuleks tagada, et laiendatud tootjavastutus hõlmab veebipõhiseid jaemüüjaid. 4.16.
Reovee puhastamise kulud moodustavad veearvetes märkimisväärse osa, kuid paljud veekasutajad ei ole teadlikud reovee puhastamise teenusest ega sellest, kui hästi toimub reovee puhastamine nende piirkonnas.
Seetõttu on positiivne uus säte üldsuse teavitamise kohta, kuna sellega tagataks ajakohastatud teabe levitamine piirkonnas puhastatud (ja puhastamata) reovee osakaalu kohta, samuti asulareoveepuhastites ja individuaalsetes süsteemides puhastatud reovees ning kanalisatsiooni ülevoolus ja asula äravooluvees sisalduvate saasteainete kohta.
Brüssel, 22. veebruar 2023 Euroopa Majandus- ja Sotsiaalkomitee president Christa SCHWENG
(15)
Vt nt „Marselisborg WWTP – from wastewater plant to power plant“.